ROZHODNUTIE KOMISIE
z 20. februára 2007,
ktorým sa mení a dopĺňa rozhodnutie 2006/415/ES o určitých ochranných opatreniach v súvislosti s vysoko patogénnou vtáčou chrípkou podtypu H5N1 u hydiny v Maďarsku a Spojenom kráľovstve
[oznámené pod číslom K(2007) 510]
(Text s významom pre EHP)
(2007/128/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 89/662/EHS z 11. decembra 1989 o veterinárnych kontrolách v obchode vnútri Spoločenstva s cieľom dobudovania vnútorného trhu (1), a najmä na jej článok 9 ods. 4,
so zreteľom na smernicu Rady 90/425/EHS z 26. júna 1990 týkajúcu sa veterinárnych a zootechnických kontrol uplatňovaných v obchode vnútri Spoločenstva s určitými živými zvieratami a výrobkami s ohľadom na vytvorenie vnútorného trhu (2), a najmä na jej článok 10 ods. 4,
keďže:
(1)
Rozhodnutím Komisie 2006/415/ES zo 14. júna 2006 o určitých ochranných opatreniach v súvislosti s vysoko patogénnou vtáčou chrípkou podtypu H5N1 u hydiny v Spoločenstve, ktorým sa zrušuje rozhodnutie 2006/135/ES (3) sa ustanovujú určité ochranné opatrenia na zabránenie rozšíreniu vtáčej chrípky do oblastí Spoločenstva bez výskytu tejto choroby prostredníctvom pohybu vtákov, ako aj produktov z nich.
(2)
Komisia prijala rozhodnutie 2007/79/ES z 31. januára 2007, ktorým sa mení a dopĺňa rozhodnutie 2006/415/ES o určitých ochranných opatreniach v súvislosti s vysokopatogénnou vtáčou chrípkou podtypu H5N1 u hydiny v Maďarsku (4), aby potvrdila oblasti A a B a trvanie uvedenej regionalizácie po vypuknutí tejto choroby v Maďarsku.
(3)
Epidemiologická situácia vypuknutia vtáčej chrípky H5N1 u hydiny v Maďarsku si vyžaduje zmenu vyhradených oblastí a trvania opatrení.
(4)
Komisia prijala rozhodnutie 2007/83/ES z 5. februára 2007, ktorým sa mení a dopĺňa rozhodnutie 2006/415/ES o určitých ochranných opatreniach v súvislosti s vysoko patogénnou vtáčou chrípkou podtypu H5N1 v Spojenom kráľovstve, po vypuknutí vysoko patogénnej vtáčej chrípky podtypu H5N1 v Spojenom kráľovstve.
(5)
Stály výbor pre potravinový reťazec a zdravie zvierat preskúmal opatrenia prijaté Spojeným kráľovstvom v rámci rozhodnutia 2006/415/ES vrátane zriadenia oblastí A a B ustanovené v článku 4 uvedeného rozhodnutia.
(6)
Preto je potrebné zodpovedajúcim spôsobom zmeniť a doplniť rozhodnutie 2006/415/ES.
(7)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Príloha k rozhodnutiu 2006/415/ES sa nahrádza textom prílohy k tomuto rozhodnutiu.
Článok 2
Toto rozhodnutie je určené členským štátom.
V Bruseli 20. februára 2007